वनों से हमें अप्रत्यक्ष रूप से भी लाभ पहुंचता है। जलवायु को सम बनाने तथा वातावरण में नमी को बनाए रखने में वन महत्वपूर्ण भूमिका अदा करते हैं। वनों द्वारा वर्षा करवायी जाती है। बाढ़ के पानी के बहाव तथा नदियों की जलधारा का नियंत्रण वनों द्वारा ही होता है। वनों से निकले ह्यूमस तथा जीवांश के मिलने से भूमि की उर्वरा शक्ति बढ़ती है। वन भूमि के अपरदन तथा मरुस्थल के प्रसार को भी रोकते हैं। वनों द्वारा आंधी-तूफान जैसी प्राकृतिक आपदाओं से बचाव भी किया जाता है। कृषि और उद्योगों के बीच संतुलन स्थापित करने वाला एक प्रमुख कारक वन ही है। वनों द्वारा भूमिगत जल का स्तर ऊपर आ जाता है, जिससे एक ओर जहां सिंचाई तथा पीने के पानी के लिए कुंआ खोदने में सुविधा होती है वहीं दूसरी ओर वर्षा-जल भी भूमि के अंदर आसानी से एकत्रित हो जाता है। वनों द्वारा कोयले और पेट्रोल के रूप में ईधन की प्राप्ति होती है। (वैसे वन जो पूर्व में भूमि के नीचे दब गए थे)।